Ρόμπερτ Κοζενιόφσκι

Ο Ρόμπερτ Μάρεκ Κοζενιόφσκι (πολωνικά: Robert Marek Korzeniowski, γεννήθηκε 30 Ιουλίου 1968) είναι Πολωνός πρώην αθλητής του βάδην. Θεωρούμενος ως ο κορυφαίος των αγωνισμάτων αυτών όλων των εποχών, κέρδισε τέσσερα χρυσά μετάλλια στους Ολυμπιακούς Αγώνες και τρία χρυσά μετάλλια στα Παγκόσμια Πρωταθλήματα.

Βιογραφία 
Ο Κοζενιόφσκι γεννήθηκε στο Λουμπάτσουφ και είναι αδελφός της, επίσης, αθλήτριας του βάδην, Σίλβια Κοζιενόφσκα. Διαγνώστηκε σε μικρή ηλικία με ρευματική νόσο και ξεκίνησε να ασχολείται με το τζούντο. Στη συνέχεια πήγε στο τμήμα στίβου στο Tarnobrzeg και άρχισε να προπονείται εκεί - απλώς περπατώντας. Ξεκίνησε την πιο σοβαρή του ενασχόληση με τον αθλητισμό το 1987 με το πρωτάθλημα της Πολωνίας. Μετά ακολούθησε σπουδές στο Πανεπιστήμιο Φυσικής Αγωγής στο Κατοβίτσε, με το οποίο τα πήγαινε καλά από την αρχή, χωρίς να παραμελεί την προπόνηση. Στις αρχές της δεκαετίας του 1990, μετακόμισε για μικρό χρονικό διάστημα στη βόρεια Γαλλία (Τουρκουάν), όπου είχε καλύτερες συνθήκες προπόνησης.

Καριέρα 
Η πρώτη του διεθνής διάκριση ήρθε στην Πανεπιστημιάδα του 1989 στο Ντούισμπουργκ της Γερμανίας, όπου κατετάγη έκτος στα 20 χιλιόμετρα με χρόνο 1 ώρα 26 λεπτά και 10 δευτερόλεπτα. Στη διοργάνωση του 1991 στο Σέφιλντ της Μεγάλης Βρετανίας κατέκτησε το χρυσό μετάλλιο με χρόνο 1.24,37. Την επόμενη χρονιά στο Ευρωπαϊκό Πρωτάθλημα Στίβου του Σπλιτ ήταν τετάρτος στο ίδιο αγώνισμα με 1.23,47. Συμμετείχε στους Ολυμπιακούς Αγώνες του 1992 στη Βαρκελώνη στα 20 χιλιόμετρα αλλά ακυρώθηκε πολύ κοντά στον τερματισμό και ενώ ήταν δεύτερος. Το πρώτο σημαντικό μετάλλιο ήρθε το 1993 στο Παγκόσμιο Πρωτάθλημα Κλειστού Στίβου στο Τορόντο όντας δεύτερος στα 5.000 βάδην με χρόνο 18.35,91

Ο Κοζενιόφσκι κέρδισε τρία συνεχόμενα χρυσά ολυμπιακά μετάλλια στα 50 χιλιόμετρα βάδην, στην Ατλάντα το 1996, στο Σίδνεϊ το 2000 και στην Αθήνα το 2004. Έγινε έτσι ο πρώτος αθλητής του βάδην που κέρδισε χρυσά μετάλλια σε τρεις συνεχόμενες διοργανώσεις Ολυμπιακών Αγώνων. Επιπλέον, έγινε ο πρώτος αθλητής που κέρδισε το χρυσό μετάλλιο τόσο στα 50 χλμ. βάδην όσο και στα 20 χλμ. βάδην σε μία διοργάνωση, στου Ολυμπιακούς Αγώνες του Σίδνεϊ. Στα 50 χλμ. στον αγώνα του Σίδνεϊ τερμάτισε 1 λεπτό και 18 δευτερόλεπτα μπροστά από τον δεύτερο με τον αγώνα των 20 χιλιομέτρων να είναι έντονος αγώνας και χρειάστηκε σχεδόν τερματισμός στην τελική ευθεία με διαφορά τεσσάρων  δευτερολέπτων από το δεύτερο.

Κέρδισε το Παγκόσμιο Πρωτάθλημα στο 50 χλμ. βάδην στο Παγκόσμιο Πρωτάθλημα του 1997, στο Παγκόσμιο Πρωτάθλημα του 2001 και το Παγκόσμιο Πρωτάθλημα του 2003, ενώ ήταν τρίτος στη διοργάνωση του 1995.

Επίσης κατέκτησε το χρυσό μετάλλιο δύο φορές το Ευρωπαϊκό Πρωτάθλημα στα 50 χλμ. βάδην το 1998 στη Βουδαπέστη και το 2002 στο Μόναχο.
Ήταν κάτοχος του παγκόσμιου ρεκόρ στα 50 χλμ. βάδην από το 2002 έως το 2006.

Μετά τον αθλητισμό 
Αποχώρησε από την ενεργό δράση μετά τους Ολυμπιακούς Αγώνες του 2004 και συμμετείχε ενεργά σε διάφορους ρόλους στη Διεθνή Ολυμπιακή Επιτροπή. Ήταν ο προπονητής και μέντορας του πρώην κατόχου του παγκόσμιου ρεκόρ Πακίγιο Φερνάντεθ.

Από το 2005 εργάστηκε στη δημόσια πολωνική τηλεόραση (TVP) ως επικεφαλής του τμήματος αθλητισμού και το 2007 έγινε Γενικός Διευθυντής του TVP Sport, ενός νέου εξειδικευμένου καναλιού στην Πολωνία. Στις 6 Νοεμβρίου 2009, ανακοίνωσε την παραίτησή του.

Το 2014, ο Κοζενιόφσκι εισήχθη στο Hall of Fame της Διεθνούς Ένωσης Ομοσπονδιών Στίβου (IAAF) .

Διακρίσεις 
 Πανεπιστημιάδα 1991 (20 χλμ) : 1η θέση (1ω 24λ 47δευτ)
 Παγκόσμιο Πρωτάθλημα Κλειστού Στίβου 1993 (5 χλμ) : 3η (18:35,91)
 Πανεπιστημιάδα 1993 (20 χλμ) : 1η (1:22.01) 
 Παγκόσμιο Πρωτάθλημα Στίβου 1995 (50 χλμ) : 3η (3:45.57)
 Ευρωπαϊκό Κύπελλο Βάδην (20 χλμ) : 1η (1:21.46) 
 Ολυμπιακοί Αγώνες 1996 (50 χλμ) : 1η (3:43.30)
 Παγκόσμιο Πρωτάθλημα Στίβου 1997 (50 χλμ) : 1η (3:44.46) 
 Ευρωπαϊκό Κύπελλο Βάδην 1998 (20 χλμ) : 2η (1:20.40)
 Ευρωπαϊκό Πρωτάθλημα Στίβου 1998 (50 χλμ) : 1η (3:42.51)
 * Ευρωπαϊκό Κύπελλο Βάδην 1998 (20 χλμ) : 1η (1:18.29)
 Ολυμπιακοί Αγώνες 2000 (20 χλμ) : 1η (1:18.59)
 Ολυμπιακοί Αγώνες 2000 (50 χλμ) : 1η (3:42.22)
 Παγκόσμιο Πρωτάθλημα Στίβου 2001 (50 χλμ) : 1η (3:42.08)
 Ευρωπαϊκό Πρωτάθλημα Στίβου 2002 (50 χλμ) : 1η (3:36.39)
 Παγκόσμιο Πρωτάθλημα Στίβου 2003 (50 χλμ) : 1η (3:36.03)
 Παγκόσμιο Κύπελλο Βάδην (20 χλμ) : 2η (1:19.02)
 Ολυμπιακοί Αγώνες 2004 (50 χλμ) : 1η (3:38.46)

Κρατικά τάγματα 
Για τα αθλητικά του επιτεύγματα, ο Κοζενιόφσκι έλαβε το Τάγμα της Αναγέννησης της Πολωνίας:

 1996  Σταυρός του Ιππότη (5η τάξη)
 2000  Σταυρός του Αξιωματικού (4η Τάξη)
 2004  Σταυρός του Διοικητή (3η Τάξη)

Παραπομπές

Εξωτερικοί σύνδεσμοι 

 Robert KORZENIOWSKI 
 Επίσημος ιστότοπος (πολωνικά)

Βαδιστές 
Πολωνοί αθλητές του βάδην
Κάτοχοι μεταλλίων του Παγκοσμίου Πρωταθλήματος Στίβου
Παγκόσμιοι πρωταθλητές στίβου 
Κάτοχοι μεταλλίων του Ευρωπαϊκού Πρωταθλήματος Στίβου
Πρωταθλητές Ευρώπης στον στίβο
Αθλητές στη Θερινή Πανεπιστημιάδα 1989
Αθλητές του στίβου στους Θερινούς Ολυμπιακούς Αγώνες 1992
Αθλητές στη Θερινή Πανεπιστημιάδα 1991
Αθλητές στη Θερινή Πανεπιστημιάδα 1993
Αθλητές του στίβου στους Θερινούς Ολυμπιακούς Αγώνες 1996
Χρυσοί Ολυμπιονίκες του στίβου
Πολωνοί χρυσοί Ολυμπιονίκες
Αθλητές του στίβου στους Θερινούς Ολυμπιακούς Αγώνες 2000
Αθλητές του στίβου στους Θερινούς Ολυμπιακούς Αγώνες 2004
Εισαχθέντες στο Hall of Fame της IAAF
Ιππότες του Τάγματος της Αναγέννησης της Πολωνίας
Αξιωματικοί του Τάγματος της Αναγέννησης της Πολωνίας 
Διοικητές του Τάγματος της Αναγέννησης της Πολωνίας